Droneprojekt mellem Falck og TDC skal redde menneskeliv

Én af de virksomheder der går forrest på rejsen mod en smartere verden med 5G er den danske redningskoncern Falck. I fremtiden vil de benytte 5G-netværkets muligheder til at udvikle innovative løsninger, der redder menneskeliv.

I et nyt droneprojekt arbejder Falck på at fragte medicin- og blodprøver ved hjælp af droner. Formålet er at mindske afstanden mellem landets hospitaler. Det skal nedbringe den livsvigtige tid, det tager at indhente prøvesvar, hvilket i sidste ende er afgørende faktorer for at redde menneskeliv.

Transport af medicin- og blodprøver via droner er dog kun begyndelsen. Ambitionen for Falck er, at man allerede i 2025 ved hjælp af droner på 5G-netværket er i stand til at transportere mennesker med droner. På den måde vil de reducere responstider væsentligt så paramedicinere hurtigt kan komme frem til et akut ulykkesområde.

– Vi søger hele tiden efter nye måder og nye teknologier, der kan hjælpe os med at redde menneskeliv. Her er vores forventning, at 5G-netværket bliver en banebrydende teknologi, der får stor betydning for, at vi kan benytte dronerne så sikkert og effektivt som muligt, siger Nicolai Søndergaard Laugesen, Udviklingschef hos Falck.

Allerede om tre år forventer Falck, at de kan transportere personer med droner.

Samarbejde med TDC Erhverv

Falck samarbejder med TDC Erhverv. Sammen med TDC Net skal de levere netværksforbindelsen, der skal gøre det muligt for dronerne at flyve sikkert fra A til B.

– 5G kommer til at revolutionere måden, vi tænker vores nuværende løsninger på. Med 5G er netværket blevet stabilt og sikkert nok til, at ting vi tidligere ikke har troet kunne lade sig gøre, nu bliver muligt. Det er Falck et rigtig godt eksempel på. De udnytter mobilnetværkets nuværende og fremtidige muligheder til at skubbe barren for, hvad der er muligt. Vi håber, at dette projekt kan være med til at inspirere andre, siger John Henriksen, direktør i TDC Erhverv.

Droneprojekt mellem Falck og TDC skal redde menneskeliv